Minenn frunntlyckenn gruth myth vormoghe allisz ghudenn stets vorgeschreuenn. Erszamenn vorszichtighenn vnndt wollwyszenn herenn, byszunnder leuenn naber, ghudenn frunnde vnndt ghunnre, eynn vann juwern medeborgherenn vnndt jnwonerenn genometh Oleff Hergk heueth my alhir thom Nygenslote vor synn lo&#x0364;nn ene tydt lanngk ghemureth vnndt arbeideth, so dat he deszhalluenn nycht konnde vnndt noch nv nycht woll enn kann ouer kamenn er syne tydt vmbe kamenn sy vnndt des arbeides loesz werde etc. Susz heueth he my tho kennennde ghegeuenn wo he voruarenn hebbe, syne husfrouwe solle do&#x0364;t synn vnndt desz gelykenn myth jw dat geruchte gha wo he ok alhir van dusser werlde gheschedenn sy, dat Got sy geloueth beter ysz stan. Leuenn herenn vnndt frunde, ysz synn husfrouwe alszo vorstoruenn, bidde ik myth gantzeme flythe, gy woll willenn donn vnndt bestellenn, dat synn armo&#x0364;dt, wesz synn wyff heueth nagelatenn, vorwareth maghe weszenn vnndt em vnndt synenn kynnderenn nycht affhendich ghemaketh werde so langhe he szuluest by de hanndt kame; vorschulde ik alltydt gerne nha ghebore tegenn juwe erszame wyszheide, de ik Gade allmechtich langhe starck vnndt jnn wollmacht geszunndt beuele. Gegeuenn vppe Wyborch ame daghe sanctj Bartholomej apostoli jme etc. lxxxj(tenn) jare. Laurennsz Axelszonn tho Aarstede, ritter, houethmann vppe Wyborch etc. Adress: Denn erszamenn vo&#x0364;rszichtighenn vnndt wollwyszenn mannenn herenn borghermeisterenn vnndt ra&#x0364;dtmannenn der stadt Reuall, synenn byszunder leuenn naberenn, ghudenn frundenn vnndt ghunnerenn.